Madaniyat va san’at tashkilotlari, ijodiy uyushmalar va ommaviy axborot vositalari faoliyatini yanada rivojlantirish, soha xodimlari mehnatini ragʻbatlantirish boʻyicha qoʻshimcha sharoitlar yaratishga doir chora-tadbirlar toʻgʻrisida

14.08.2017
2017-yil 14-avgustdagi O‘zbekiston Respublikasi Prezidentining PQ-3201-son qarori
Madaniyat va san’at tashkilotlari, ijodiy uyushmalar va ommaviy axborot vositalari faoliyatini yanada rivojlantirish, shu sohada mehnat qilayotgan, oʻzining badiiy, ijtimoiy-siyosiy ruhdagi ijodiy asarlari bilan xalqimiz ma’naviyatini yuksaltirish, jamiyatimizda tinchlik-osoyishtalik, oʻzaro hamjihatlik va mehr-oqibat muhitini mustahkamlashga munosib hissa qoʻshayotgan shoir va yozuvchilar, rassomlar, madaniyat va san’at xodimlari, jurnalistlar mehnatini ragbatlantirish boʻyicha qoʻshimcha sharoitlar yaratish maqsadida:


1. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari shaharlarda barpo etiladigan koʻp kvartirali arzon uylar hamda qishloq joylarda yangilangan namunaviy loyihalar asosida barpo etilayotgan arzon uy-joylarga muhtoj fuqarolar roʻyxatini belgilangan tartibda shakllantirishda O‘zbekiston Milliy axborot agentligi, “O‘zbekkino” Milliy agentligi, O‘zbekiston Yozuvchilar uyushmasi, O‘zbekiston Respublikasi Madaniyat vazirligi tizimidagi tashkilotlar, O‘zbekiston Jurnalistlar ijodiy uyushmasi, O‘zbekiston Badiiy akademiyasi, O‘zbekiston kompozitorlari va bastakorlari uyushmasi a’zolari va xodimlari, jumladan, ushbu sohalardagi iste’dodli va istiqbolli yoshlarning uy-joyga boʻlgan ehtiyoji inobatga olinsin.


2. Quyidagilar:


Ilm-fan, adabiyot va san’at asarlari nashr etilgani uchun mualliflik haqining eng kam stavkalari - 1-ilovaga muvofiq;


ommaviy ijro uchun dramatik, musiqali va musiqali-dramatik, adabiy asarlar yaratish boʻyicha buyurtmalarni bajargani uchun, haykaltaroshlik asarlari, tasviriy san’at asarlari yaratgani, badiiy loyihalashtirish va konstruksiyalash ishlari uchun mualliflik haqining eng kam stavkalari, shuningdek, ushbu pul O‘zbekiston Respublikasining Davlat byudjeti mablagʻlari hisobidan toʻlanganida uning eng yuqori stavkalari - 2-ilovaga muvofiq;


O‘zbekiston Milliy axborot agentligi, televideniye va radio kanallari orkali beriladigan materiallar uchun haq toʻlashning eng kam stavkalari - 3-ilovaga muvofiq;


kinofilmlar uchun adabiy ssenariylar, original musiqa va qoʻshiqlar matnini yaratgani uchun mualliflik haqining eng kam stavkalari - 4-ilovaga muvofiq;


kinofilmlar uchun maslahatlar berish boʻyicha mutaxassislar mehnatiga haq toʻlashning eng kam stavkalari - 5-ilovaga muvofiq;


kinofilmlar postanovkasi uchun ularning badiiy darajasiga koʻra suratga olish guruhlarining ijodiy xodimlariga postanovka qilgani uchun toʻlanadigan haqning eng kam stavkalari - 6-ilovaga muvofiq tasdiqlansin va 2018-yil 1-yanvardan boshlab amalga kiritilsin.


Belgilansinki, mualliflik haqi va unga doir boshqa toʻlov turlarini ushbu karorning 1-6-ilovalarida belgilangan darajadan kam miqdorda toʻlashga yoʻl qoʻyilmaydi.


3. O‘zbekiston Respublikasi Madaniyat vazirligi, Moliya vazirligi, O‘zbekiston Milliy teleradiokompaniyasi, O‘zbekiston Milliy axborot agentligi, “O‘zbekkino” Milliy agentligi, ijodiy uyushmalar hamda mualliflik haqi va unga doir boshqa toʻlov turlarini O‘zbekiston Respublikasining Davlat byudjeti mablagʻlari hisobidan toʻlaydigan tashkilotlar yuqorida koʻrsatib oʻtilgan maqsadlar uchun sarflanadigan xarajatlarni har yili O‘zbekiston Respublikasi Davlat byudjeti parametrlarida nazarda tutiladigan byudjet mablagʻlari doirasida boʻlishini qat’iy ta’minlasin.


4. O‘zbekiston Respublikasi Prezidentining va O‘zbekiston Respublikasi Hukumatining ayrim qarorlariga 7-ilovaga muvofiq oʻzgartirishlar kiritilsin.


5. Ushbu karorning ijrosini nazorat qilish O‘zbekiston Respublikasining Bosh vaziri A.N.Aripov va O‘zbekiston Respublikasi Prezidentining Davlat maslahatchisi X.M.Sultonov zimmasiga yuklansin.
O‘zbekiston

Respublikasi Prezidenti                                                                               Sh.Mirziyoyev